b'\n_START_ARTICLE_\nPlateri\xc5\xb3 pirtis\n_START_PARAGRAPH_\nPlateri\xc5\xb3 pirtis (dar \xc5\xbeinoma kaip Maskvos pirtis)\xc2\xa0\xe2\x80\x93 Vilniaus pirtis, nuo XIX a. prad\xc5\xbeios iki 2000\xc2\xa0m. veikusi bevard\xc5\xbeiame skersgatvyje, jungian\xc4\x8diame Vingri\xc5\xb3 ir Pylimo gatves. \xc4\xaera\xc5\xa1yta \xc4\xaf Kult\xc5\xabros vertybi\xc5\xb3 registr\xc4\x85, unikalus objekto kodas 32324.\n_START_SECTION_\nIstorija\n_START_PARAGRAPH_\nPirties vietoje, prie dabartin\xc4\x97s Pylimo gatv\xc4\x97s, 1767\xc2\xa0m. stov\xc4\x97jo Konstancijos Pliateryt\xc4\x97s kar\xc4\x8dema. Pirtis pastatyta 1818\xe2\x80\x931828\xc2\xa0m. rekonstruojant kar\xc4\x8demos pastat\xc4\x85. Statytojai\xc2\xa0\xe2\x80\x93 Kunigunda Valavi\xc4\x8di\xc5\xabt\xc4\x97-Platerien\xc4\x97 arba jos s\xc5\xabn\xc5\xabs, valdos paveld\xc4\x97tojai. Pirtis istoriniuose \xc5\xa1altiniuose minima nuo 1820\xc2\xa0m. 1852\xc2\xa0m. sklypas su pirtimi parduotas Jurgiui Stefanovskiui, kuris prie jos tarp 1859 ir 1867\xc2\xa0m. pristat\xc4\x97 priestat\xc4\x85. 1867\xc2\xa0m. situacijos plane pa\xc5\xbeym\xc4\x97ta garsi pirtis, vadinama Maskvieti\xc5\xa1ka pirtis (\xe2\x80\x9eMoskovskije bani\xe2\x80\x9c), kuriai buvo naudojamas Vingri\xc5\xb3 \xc5\xa1altini\xc5\xb3 vanduo. Tarp vyr\xc5\xb3 ir moter\xc5\xb3 pir\xc4\x8di\xc5\xb3 buvo \xc4\xafrengta ir mikva\xc2\xa0\xe2\x80\x93 ritualin\xc4\x97 \xc5\xbeyd\xc5\xb3 pirtis. 1872\xc2\xa0m. sklypo savininke tapo Anastazija Bertgold._NEWLINE_1902\xc2\xa0m. pirtis paveld\xc4\x97jo vyriausiasis Anastasijos Bertgold s\xc5\xabnus, generolas leitenantas Povilas Bertgold. Tarp 1891 ir 1902\xc2\xa0m. pastatas dar kart\xc4\x85 rekonstruotas, pristatyti dar trys priestatai. 1923\xc2\xa0m. sklyp\xc4\x85 su pastatais ir \xc5\xa1ulin\xc4\xaf su vamzd\xc5\xbeiais \xc4\xaf pirt\xc4\xaf nusipirko Tobijus Bunimovi\xc4\x8dius, 1937\xc2\xa0m. valdos pastatus perleid\xc4\x99s \xe2\x80\x9eBunimovi\xc4\x8diaus banko namams\xe2\x80\x9c. 1943\xc2\xa0m. \xe2\x80\x9eBunimovi\xc4\x8diaus banko namai\xe2\x80\x9c buvo likviduoti, pastatas atiteko valstybei ir per vis\xc4\x85 sovietmet\xc4\xaf bei po Atgimimo buvo toliau naudojamas kaip pirtis.'